Ni spindoktorer i regeringen har fået en bonus ved siden af deres årsløn for deres arbejde i 2017.

Ni ud af 22 af regeringens særlige rådgivere har fået en ekstra pose penge, som tak for deres indsats på jobbet sidste år. Det skriver Ekstra Bladet.

Engangsvederlagene, som bonusserne også kaldes, er betalt af skatteborgerne og svinger mellem 32.000 og 75.000 kroner.

Statsminister Lars Løkke Rasmussens egen spindoktor Jacob Bruun Christensen har fået den størte bonus på 75.000 kroner - udover sin årsløn på 1.083.878 kroner.

Jacob Bruun Christensen har ikke ønsket at kommentere engangsvederlaget over for Ekstra Bladet.

FOA-formand Dennis Kristensen undrer sig til gengæld over, hvorfor de særlige rådgivere skal have bonusser, når de i forvejen får en høj løn.

- Når man repræsenterer medarbejdere i den offentlige sektor, der absolut ikke er højtlønnede, og som præsterer en høj arbejdsindsats for andre mennesker, så kan jeg undre mig over, at vi alligevel har råd til, at man er så meget mere værd, når man arbejder i det politiske system, siger Dennis Kristensen til Ekstra Bladet.

Er det i orden, at regeringens særlige rådgivere bliver forgyldt med fede bonusser? Deltag i debatten på Facebook.

To piger på 15 og 16 år indlagt på intensiv i morges: Nu advarer politiet forældre til teenagere